CENTAR ZA SOCIJALNU SKRB ŠIBENIK

Šibenik, 8. ožujka 2019. godine

MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU

Na ruke Ministrice Nade Murganić

VLADA REPUBLIKE HRVATSKE

Na ruke Predsjednika Vlade Andreja Plenkovića

SABOR REPUBLIKE HRVATSKE

Na ruke Predsjednika Sabora Gordana Jandrokovića

URED PREDSJEDNICE REPUBLIKE HRVATSKE

Na ruke Predsjednice Kolinde Grabar- Kitarović

PUČKA PRAVOBRANITELJICA

Na ruke Lore Vidović

SINDIKAT ZAPOSLENIKA U DJELATNOSTI SOCIJALNOJ SKRBI

SAMOSTALNI SINDIKAT ZDRAVSTVA I SOCIJALNE SKRBI HRVATSKE

UDRUGA SOCIJALNIH RADNIKA

HRVATSKA KOMORA SOCIJALNIH RADNIKA

CENTAR ZA SOCIJALNU SKRB –svima

Poštovani,

povodom nedavnog tragičnog događaja na Pagu ponukani smo očitovati se. Kao profesionalci znamo da je zločin osobni čin i da odgovornost za nasilje leži na nasilniku, međutim kad god se dogodi neko obiteljsko nasilje ili tragedija u našoj zemlji, u javnosti se redovito krivnju pokušava pripisati stručnim radnicima i ravnateljima centara za socijalnu skrb.

Slušajući najistaknutije predstavnike vlasti, s pravom, neupućena javnost pretpostavlja ili je uvjerenja da su centri za socijalnu skrb jako moćne institucije. Dobro je naveo jedan naš književnik (M. Jergović):  „Kada se god u Hrvatskoj dogodi obiteljski zločin, okrive se socijalni radnici, iz čega bi se dalo zaključiti da su socijalni radnici neki vrlo moćni, sjajno plaćeni muškarci i žene, s policijskim i pravosudnim ovlastima, koje je zajednica ovlastila da ureduju obiteljskim redom i skladom. Centri za socijalni rad imaju svoju tajnu policiju, koja prati, prisluškuje i špijunira nasilne i nebrižne očeve i matere, i naravno da je onda problem ukoliko socijalni radnici zakasne s intervencijom. Stoga bi i njih, kao i oca četvero paških curica i dječaka, trebalo linčovati.“

Ovakvo uvjerenje javnosti dijelom je i naša odgovornost i to samo zato jer smo obvezom etičkog kodeksa i profesionalne tajne u svakoj medijskoj hajci ostali šuteći, smatrajući da tako najbolje štitimo interese korisnika. Pri tome smo zanemarili vlastiti interes da se obranimo i potrebu da informiramo javnost što mi to „tamo dolje na dnu radimo“.

Godinama uzalud očekujemo da će naše interese zaštiti resorno Ministarstvo, strukovne komore i sindikalne organizacije. Posljednji tragični slučaj nas je osvijestio da smo sami dužni tražiti svoja prava, a time i zaštitu naših korisnika.

Ne dopuštamo daljnje narušavanje naših ljudska prava, profesionalnog digniteta i prava naših korisnika! A to se već desetljećima u ovom zapuštenom resoru čini.

„ Ljudska prava socijalnih radnika su povrijeđena onda kad vam se daje veliki broj slučajeva (od 100 do preko 500 slučajeva godišnje) gdje ste vi unaprijed određeni kao žrtva mogućeg propusta i neuspjeha u odnosu na sebe,  u odnosu na korisnike i na štetu profesiji socijalnog rada koja će pretrpjeti gubitke u kvaliteti usluga.“ Ruth Stark, predsjednica IFSW (Međunarodna federacija socijalnih radnika)

Tražimo od Ministarstva i gore navedenih institucija da prihvate svoj dio odgovornosti za probleme u sustavu socijalne skrbi, a naročito zahtijevamo:

- da se primjene propisani standardi za rad centra za socijalnu skrb prema Pravilniku (NN 57/2014 ), a isti potom i usklade s europskim standardima.

Primjerice, u našem Centru su u 2018. godini svi stručni radnici radili sa dvostruko većim brojem korisnika no što propisuje Pravilnik, a dodatno su uz to i prisiljeni biti skrbnici za jednog do devet štićenika

- tražimo reformu centara za socijalnu skrb.

Moraju se razdvojiti višestruke i međusobno nespojive uloge koje sada imamo u svojim postupanjima. Kao stručni radnici u Centru moramo biti provoditelji zakona, represivni, upozoravajući prema roditeljima, a  istovremeno smo im i jedina podrška u osnaživanju, suradnji, te nastojanjima u potencijalnim osobnim promjenama. Na kraju, zbunjeni korisnici i zbunjena javnost dođu do zaključka da su ljudi samim dolaskom u centar prestali biti osobno odgovorni za svoj život, odluke i postupke, te da su je prenijeli na stručne radnike centra.

- tražimo smanjivanje broja javnih ovlasti centra za socijalnu skrb

Ironija je da mi ne znamo koje su sve naše ovlasti. Znamo da je bilo više pokušaja prebrojavanja i da ih je više od stotinu

- tražimo izmjenu Članka 247 Stavak 6. i 7. Obiteljskog zakona kojim nam je nametnuta obveza prihvaćanja skrbništva čime su narušena naša Ustavom zagarantirana građanska prava. Pokrenut ćemo postupak preispitivanja ustavnosti navedenih zakonskih odredbi.

- tražimo status službene osobe u smislu Kaznenog zakona odnosno u pogledu kaznenog djela napada na službenu osobu u smislu Čl. 315 KZ

- tražimo stvaranje mreže socijalnih usluga dostupnih korisnicima kada ih trebaju i mogućnost da ih koriste u svojoj lokalnoj zajednici

Čemu usluga propisana Zakonom ako je korisnik ne može dobiti? Nema mjesta u domovima, nema udomiteljskih obitelji, ni pomoći u kući, palijativne skrbi, dnevnih boravaka, mobilnih timova, psihosocijalnih tretmana… Uobičajeno korisniku možemo dati pravo na novčane naknade i sami provesti savjetovanje, a svjesni vlastite nemogućnosti rješavanja onih najvažnijih potreba korisnika.

- tražimo primjerenu valorizaciju rada vanjskih suradnika centra za socijalnu skrb koji provode mjere prema Obiteljskom zakonu.

Već nam najavljuju da ne žele više biti naši suradnici, u strahu da bi i osobno mogli postati mete javnog progona, a i do sada smo teško pronalazili stručnjake koji su dostatno educirani i spremni prihvatiti tako odgovoran zadatak uz mizernu mjesečnu naknadu od 400,00 kuna.

Važno nam je da razumijete da sve što tražimo su samo **osnovni uvjeti potrebni za naš rad i svi su usmjereni na dobrobit naših korisnika.**

 DJELATNICI CENTRA ZA SOCIJALNU SKRB ŠIBENIK